CELEX: C2004/300/104
Language: el
Date: 2004-12-04 00:00:00
Title: Υπόθεση Τ-420/04: Προσφυγή του Kenneth Blackler κατά του Ευρωπαϊκού Κοινοβουλίου, που ασκήθηκε στις 10 Οκτωβρίου 2004

4.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 300/54
            
         Προσφυγή του Kenneth Blackler κατά του Ευρωπαϊκού Κοινοβουλίου, που ασκήθηκε στις 10 Οκτωβρίου 2004
   (Υπόθεση Τ-420/04)
   (2004/C 300/104)
   Γλώσσα διαδικασίας: η γαλλική
   Ο Kenneth Blackler, κάτοικος Ispra (Ιταλία), εκπροσωπούμενος από τον Patrick Goergen, avocat, με τόπο επιδόσεων στο Λουξεμβούργο, άσκησε στις 10 Οκτωβρίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά του Ευρωπαϊκού Κοινοβουλίου.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση του Γενικού Γραμματέα του Ευρωπαϊκού Κοινοβουλίου, της 11ης Ιουλίου 2004, με την οποία επικυρώθηκε η απόφαση της εξεταστικής επιτροπής του διαγωνισμού ΡΕ/98/Α για μηχανικούς ειδικευμένους στις τηλεπικοινωνίες, προς κατάρτιση εφεδρικού πίνακα επιτυχόντων για μελλοντικές προσλήψεις διοικητικών υπαλλήλων σταδιοδρομίας (Α5/Α4), να μην δεχθεί τον προσφεύγοντα στις προφορικές εξετάσεις του εν λόγω διαγωνισμού·
            
         
               —
            
            
               να ακυρώσει το σύνολο των μεταγενέστερων του εν λόγω διαγωνισμού ενεργειών και πράξεων·
            
         
               —
            
            
               επικουρικώς, και σε περίπτωση που το Πρωτοδικείο δεν δεχθεί την προσφυγή περί ακυρώσεως του διαγωνισμού, να υποχρεώσει το Κοινοβούλιο να καταβάλει στον προσφεύγοντα 100 000 ευρώ ως αποζημίωση για την υλική και ηθική ζημία που αυτός υπέστη·
            
         
               —
            
            
               να καταδικάσει το Ευρωπαϊκό Κοινοβούλιο στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα:
   Ο προσφεύγων στην παρούσα υπόθεση προσβάλλει την απόφαση της εξεταστικής επιτροπής του γενικού διαγωνισμού ΡΕ/98/Α να μην του επιτρέψει τη συμμετοχή στις προφορικές εξετάσεις, επειδή, κατόπιν της σχετικής αξιολογήσεως, κατετάγη στην 38η θέση, ενώ μόνον στους 15 πρώτους της σειράς κατατάξεως επιτρέπεται η συμμετοχή στις προφορικές εξετάσεις. Ο διαγωνισμός αυτός αποσκοπούσε στην κατάρτιση επικουρικού πίνακα προσλήψεως κυρίων υπαλλήλων διοικήσεως στον τομέα των ειδικών στις τηλεπικοινωνίες.
   Προς στήριξη των ισχυρισμών του, ο προσφεύγων προβάλλει τα εξής:
   
               —
            
            
               Παραβίαση της προκηρύξεως του διαγωνισμού, καθόσον η προσβαλλομένη απόφαση έλαβε ως κριτήριο αξιολογήσεως για τη μοριοδότηση των πτυχίων που υπέβαλαν οι υποψήφιοι τη διάρκεια των σπουδών τους, δεν έλαβε υπόψη ορισμένα από τα έγγραφα που υπέβαλε ο προσφεύγων μαζί με την αίτηση υποψηφιότητάς του και παρέλειψε να μοριοδοτήσει τους τίτλους σπουδών σύμφωνα με τα κριτήρια που προβλέπει η προκήρυξη του διαγωνισμού.
            
         
               —
            
            
               Ύπαρξη στην παρούσα υπόθεση πρόδηλης πλάνης εκτιμήσεως, λόγω πεπλανημένου υπολογισμού της διάρκειας της επαγγελματικής εμπειρίας του προσφεύγοντος, καθώς και λόγω της αρνήσεως της εξεταστικής επιτροπής να λάβει υπόψη, προκειμένου να αποδειχθεί ότι ο προσφεύγων πληρούσε τις προϋποθέσεις σε οκτώ τουλάχιστον από τους 13 τομείς ειδικεύσεως που αναφέρονται στην προκήρυξη του διαγωνισμού, τόσο τις δημοσιεύσεις του όσο και τον λεπτομερή πίνακα των εργασιών που εκπόνησε κατά τη διάρκεια της σταδιοδρομίας του.